אמיר בנבג'י

מנדלסון והמודרניות הספרותית העברית: מספר הערות על מליצה ורטוריקה

**הצעה זו מוגשת כחלק מן המושב:**

**Maskilic Bible Exegese in Central Europe: Moses Mendelssohn and the following Generations I**

**Chair: Prof, Richard I. Cohen**

במקביל לכתיבה הגרמנית שלו בסוגיות אסתטיות, הטקסטים העבריים של מנדלסון מכילים מספר תובנות מפתח, שסביבן בונה מנדלסון הגדרה אחרת של מודרניות ספרותית עברית. הגדרה זו מבוססת על הדגשת המימד הרטורי, והדגשת המבנה הרב-שכבתי של כתבי הקודש העבריים ("כוונה ראשונה" לעומת "כוונה שניה"). ההרצאה תיפתח בבירור חשיבותם של מימדים אלה במסגרת הליך המודרניזציה של הספרות שמציע מנדלסון בכתביו העבריים. בהקשר זה אנסה לעמוד על השפעתם של הוגים עבריים מתקופת הרינסנס – יהודה מסר ליאון עזריה דה רוסי – ועל הדרך שבה הם סייעו למנדלסון לכונן עמדת נגד רטורית. עיקר ההרצאה יוקדש לבירור ההבדל בין תורת הספרות של מנדלסון (ושל הוגים נוספים שאזכיר בקצרה) לבין הדרך שבה אנו נוהגים להבין את האסתטיקה ותורת הספרות המשכילית. בכוונתי להציע כי ישנם אלמנטים תורת-ספרותיים ורטוריים המפרידים בין מחשבת הספרות של מנדלסון לבין מחשבת הספרות המשכילית הדומיננטית, שהשתלשלה מן הרציונליזם של הרמב"ם, והתפתחה בהגותם הספרותית של יצחק אייכל, יצחק ארטר, ורנ"ק. האחרונים, ההוגים שפעלו על הציר שבין "מורה נבוכים" לבין "מורה נבוכי הזמן", ראו בספרות וברטוריקה, לכל היותר, תנא דמסייע לזיקוק תובנות פילוסופיות המצויות בכתבי הקודש, מנדלסון – שעוקב במובן זה אחרי הוגי הרינסאנס – רואה ברטוריקה ובמליצה יסוד קדמוני, הנטוע בלב-ליבם של כתבי הקודש, יסוד שעיקר תכליתו מצוי דווקא בריסון הדחף הפילוסופי-רציונליסטי המפעם בלב הפרשנות המודרנית של כתבי הקודש. תורת הספרות והתרגום של מנדלסון -- שמתקיימת במתח מסויים מול האסתטיקה הפילוסופית שלו עצמו -- מעניקה לנו את ההזדמנות לאתר בתוך מחשבת הספרות המשכילית את המאבק בין הרטוריקנים לבין הפילוסופים.